Matriekseun bewusteloos langs treinspoor gevind ná afskeidArgieffoto Sers. Thabo Litabe, woordvoerder van die polisie, het gesê Zanzi Moruti (21) het Saterdag ná sy matriekafskeid na sy huis in die Moroka-nedersetting in Thaba Nchu gegaan. Hy het daar vir sy ouers gesê hy en sy vriende gaan na ŉ partytjie êrens in Thaba Nchu, maar hy het nie weer huis toe gekom nie. “Sy ma is die volgende dag na die polisiestasie om hom as vermis aan te meld. Toe sy daar aankom, het die polisie haar ingelig dat ŉ onbekende persoon langs die treinspoor tussen Station View en Thaba Nchu gevind is. Hy was erg aangerand en het skedelbreuk opgedoen,” het Litabe gesê. Zanzi is na ŉ hospitaal in Thaba Nchu geneem en later na ŉ hospitaal in Bloemfontein oorgeplaas, maar sy toestand is steeds onveranderd. “Tot op hede het niemand nog na vore gekom met inligting oor die aanval of wat daardie aand gebeur het nie,” het Litabe gesê. Hy het ŉ beroep op die gemeenskap gedoen om die polisie by te staan met hul ondersoek en enige inligting aan kapt. Pogisho Moino by 072 445 5834 mee te deel.